Ingrid Allik

Ingrid Allik (sündinud 16. aprillil 1958 Tallinnas) on eesti keraamik ja Eesti Kunstiakadeemia õppejõud.

Elulugu 
1981. aastal lõpetas ta Eesti Riikliku Kunstiinstituudi keraamika eriala. Pärast kunstiinstituudi lõpetamist töötas aastatel 1981–1987 Tallinna Ehituskeraamika Tehase Siimusti tsehhis kunstnik-dekoorijana. Paralleelselt tööga keraamikuna täiendas ta end Kokusai Ikebana instituudi kaugõppes. Huvi Jaapani keraamika ja kultuuri vastu oli saanud alguse 1980. aastal kirjutatud kursusetööst, mille teemaks oli Jaapani 16.–17. sajandi keraamika. 2004. aastal omandas Ingrid Eesti Kunstiakadeemias magistrikraadi, kaitstes rakutehnikat käsitlevat magistritööd.

Alates 1987. aastast on Ingrid Allik töötanud paralleelselt Eesti Kunstiakadeemias ja vabakutselise kunstnikuna. Aastatel 1993–1998 oli ta keraamika osakonna juhataja.

Looming 
Ingrid Allik oli üks esimesi eesti keraamikuid, kes võttis kasutusele Jaapanist pärit rakutehnika. Oma raamatus "Raku. Kujunemine ja kogemus" on ta neid esimesi kokkupuuteid kirjeldanud järgnevalt:

"Praegusesse Eesti Kunstiakadeemiasse tööle asudes viis juhus ja saabuma hakkav riiklik iseseisvus mind Lätti, kus 1987. aastal nägin esimest korda oma silmaga rakupõletust. Seejärel algasid iseseisvad katsetused ja põletused kodus. 1993. aastal saatusin tänu tollase prorektori Leo Rohlini kontaktidele Bornholmi saarele Taani, rahvusvahelisele rakuseminarile, kus meid juhendas suurepärane inimene ja keraamik Inger Rokkjaer."

Rakutehnika iseärasust on ta kirjeldanud järgmiselt:

"Üks rakukeraamika õppetunde, mida võib ka üldse elusse edasi kanda on see, et planeeri palju tahad, elu teeb ikka oma korrektuure. Kui keraamikul on väga täpne ja detailne mõte sellest, mida ta saada tahab, siis tõenäoliselt ei jääda rahule, kuna põletusahjus võib väga palju muutuda olenevalt savi, glasuuri või ahju tüüpidest, põletamise temperatuuri nüanssidest, välistemperatuurist."

Oma loometegevuse kohta on Ingrid öeldnud:

"Ma olen täielik proovija – üks mu Jaapani sõbranna ütles, et sa ainult proovidki! Võib-olla on see seotud ka õpetamisega, pead olema alati kursis, kui keegi tahab midagi uut teha, ja ise õpilastega katsetama. Olen vist püsimatu. Laialt öeldes on elu ise ideede pakkuja."

"Võib-olla on see ka ikebanaõpingutest tulnud, et mind on inspireerinud elu ringkäik ja lõpmatu igavene elu – pärast talve tuleb jälle kevad."

Ingrid Alliku õpilaste hulka kuuluvad mitmed eesti kunstnikud sh Kris Lemsalu, Laura Põld jt.

Valitud näituseid
1984–1995, 2002, 2003, 2007 eesti tarbekunsti aastanäitused. Tallinn

1988 Kunstnikelt lastele. Tallinn, Võru

1992 Tulilumi. Ühisnäitus. Helsingi, Soome (I. Allik, I. Gaidukova, K. Kalman, K. Laanmaa, A. Teder)

1993- 2007 Eesti Keraamikute Liidu aastanäitused Tallinnas, Viljandis, Pärnus jm. Eestis

1994 TKÜ üliõpilaste ja õppejõudude keraamika näitus. Kuopio, Soome

1994 Raku. Ühisnäitus. Tallinn, Tartu, Põlva, Valga

1996 Baltic Ceramics: 1996. Rändnäitus, USA

1997 Maa vee tee. Helsingi, Soome (I. Allik, E. Kaasik, I. Kaeli)

1998 920-1380o C. Eesti keraamika 75. Tallinna Kunstihoone

1998 Colors and Patterns. Balti kunsti näitus, London

1999 Baltic Art. Tarbekunstinäitus, Eidfjord, Norra

2002 Naised. Eesti- soome kunstnike Ühisnäitus, Haapsalu

2002 Nõia Nõu. Tarbekunstinäitus. Tarbekunstimuuseum, Tallinn

2003 Notes. Eesti kaasaegne kolmemõõtmeline kunst. Szentendre, Ungari

2004 Keramion keraamikas. Eesti kaasaegne keraamika. Eesti Tarbekunsti ja Disaini Muuseum, Tallinn

2004 Läbi tule. Magistrite ühisnäitus. Eesti Tarbekunsti ja Disaini Muuseum, Tallinn

2004 rühmituse „Vaba tahe“ näitused "Vaip ja keraamika" Pärnus ja Kuressaares

2004 Roos on roos. ON Grupi näitus. Haapsalu

2005 Natuur. Kuressaare Raegalerii (I.Allik, K. Laanmaa, T. Kaljuste, A. Orav, K. Pärtelpoeg)

2005 Anagama sümpoosion 2001-2005. Kohila sümpoosionite näitus. Rotermanni Soolaladu, Tallinn

2006 Kaks lähedast. Tallinna IV Rakenduskunsti Triennaal

2006 European Ceramic Context. Bornholm, Taani

2006 Väga palju pisikesi pilte…. HOP galerii, Tallinn ( I.Allik, P. Lehis ja T. Kaljuste)

2006 Ilus aeg. Keraamika ja ikebana, EKerL aastanäitus. Eesti Rahvusraamatukogu, Tallinn

2006 Hetkeseis. Eesti Keraamikute Liidu ülevaatenäitus. Eesti Rahvusraamatukogu, Tallinn

2008 5+5. Eesti ja Läti keraamikute ühisnäitus. Kaunas, Leedu

2008 Hortus Ceramicus. Vilnius, Leedu (I. Allik, V. Väljaots, K. Laanmaa, T. Kaljuste, K. Pungas)

2008 Born in Fire. Rahvusvaheline keraamikanäitus. Fiskars, Soome

2008 Patjaklubi ühisnäitus. Tampere, Soome

2010 külaliskunstnik, Shigaraki Ceramic Cultural Park, Jaapan

2017 tuleskulptuur STARworks konverentsil. Seagrove, NC, USA. 

2018 European Ceramic Context, Bornholmi Kunstimuuseum, Taani.

Isikunäitused 
1987 Türi Kultuurimaja, Eesti

1993 Galerii „Molen”, Tallinn, Eesti (I. Allik, P. Lehis) 

1993 Kunstikeskus „Chaplin”, Pärnu, Eesti (I. Allik, P. Lehis) 

1998 Maa Vee Tee. (I. Allik, E. Kaasik) Tallinn, Eesti

1999 Gardenia. I(I: Allik, T. Kaljuste), Porvoo, Soome  

2007 Elurõõm. (I. Allik, Ch.W. Moorrees), Tallinn, Eesti

Tööd kollektsioonides 
Eesti Tarbekunsti- ja Disainimuuseum; 

Eesti Ajaloomuuseum; 

Tallinna Linnamuuseum; 

“Svanekegården” kogu, Taani, Halle kunstimuuseum;

Läti Kunstnike Liidu kogus;

Leedu Kunstiakadeemias;

erakogudes USA-s, Saksamaal, Jaapanis jne.

Tunnustus 

 2020 Eesti Kultuurkapitali kujutava ja rakenduskunsti sihtkapitali aastapreemia (Jätkuvalt katsetav ja uudishimulik looja, kes väärtustab loomingulist protsessi, on pidevas arengus ja muutumises, jättes kõvale kõik keraamika piirangud. Tema loomingust suurem osa on vabalooming, mis mõtiskleb sageli elu ringkäiku puudatavate teemade üle. Ta on üks esimesi eesti keraamikuid, kes võttis kasutusele Jaapanist pärineva rakutehnika.)

Isiklikku 
Ingrid Allik on abielus keraamikaahjude ehitusmeistri Andres Allikuga. Ta on legendaarse veemotosportlase Lembit Aaslav-Kaasiku tütar.

Viited

Eesti keraamikud
Sündinud 1958